Peeter Sakarias ja Tauno Vaidla

Peeter Sakarias ja Tauno Vaidla (mõlemad 1967 Tartus) on eesti kurjategijad, kes mõisteti USAs California osariigis surma mõrva eest.
Peeter Sakarias lõpetas 1985. aastal Tartu 8. Keskkooli ja töötas Tartu Ülikooli ehitusjaoskonnas plekksepana, Tauno Vaidla lõpetas Tallinna Spordiinternaatkooli. Mõlemad said Nõukogude armee sõjaväekutse 1986. aastal - Sakarias 3. mail ja Vaidla 29. oktoobril. Mõlemad suunati Saksa DVsse Leipzigi lähedale - Vaidla teenis jalaväeüksuses, Sakarias aga sanitaarüksuse nn. postirühmas.
Saksa DVs haigestus Vaidla kopsupõletikku ja saadeti haiglasse Grimmasse. Seal kohtus ta Sakariasega. Mõlemad avaldasid vastumeelsust Nõukogude armeeteenistusele, otsustati koos põgeneda. Sakarias hankis mõlemale erariided, põgeneti 5. detsembril. Lääne-Berliini otsustati tugeva sõjaväevalve tõttu mitte põgeneda, selle asemel kavatseti põgeneda Lääne-Saksamaale. Sakarias ja Vaidla liikusid 25 kilomeetrit jalgsi Leipzigisse, kust ärandati Lada. Autost leiti ka teedeatlas, taskulamp ja tööriistakomplekt. Põgeneti öösiti, päeval puhates metsas. Ööl vastu 7. detsembrit jõudsid Sakarias ja Vaidla piirile ja ronisid üle 2.5-meetrise aia, milles olevad elektriandurid käivitasid piirikordonis alarmi, kuid paksu udu ja veekraavi tõttu ei suutnud piirivalve prožektorid neid leida. Seejärel ületati ka 3.5-meetrine väiksemate aukudega piiriaed, mille ületamiseks tehti tangidest ja püksirihmadest silmus. Peale aia ületamist jõudsid Sakaris ja Vaidla kella 5 ajal hommikul Lääne-Saksamaale, kus koputati esimese ettejääva maja uksele, mille peremees aitas nad kohalikku politseisse, kust edasi viidi nad Göttingeni piirivalvejaoskonda ja siis Münchenisse. Lääne-Saksamaal viibides taotlesid Sakarias ja Vaidla varjupaika USAs. Nad lõid kontaktid New Yorgi Eesti Majaga, lisaks rahastas neid Tolstoi Foundation. 14. jaanuaril lendasid nad Frankfurdist New Yorki. Sealse eesti kogukonna abiga said nad korteri.
Peagi aga selgus, et Sakarias ja Vaidla ei viitsinud eriti õppida ega töötada. Nad lagastasid ära ka neile antud korteri ja tegid tühjaks New Yorgi Eesti Maja kassa, seejärel sõitsid edasi Los Angelesse, kus tutvusid Eesti Välisvõitluse Fondi ja Rahvusnõukogu liikmete, abielupaari Avo ja Viivi Piirisillaga. Vaidla jäi Piirisildade juurde, Sakarias suundus Georgia osariiki, kus talle oli peavarju pakkunud pärijateta lesknaine Linda, kuid ta hindas seda igavaks. Juunis 1988 pidi ta toimetama ühe pikapi Massachusettsi osariiki, kuid otsustas selle endale jätta ja sõitis sellega hoopis Californiasse. Selleks ajaks olid Vaidla suhted Piirisildadega halvenenud, mais 1988 tõsteti ta nende majast välja. Vaidla üritas edutult Piirisildadelt raha välja pressida, nõudes 3000 dollarit ja sportautot, ähvardades nende majale ehitusloata tehtud juurdeehituse avalikustada.
14. juulil 1988 murdsid Sakarias ja Vaidla sisse North Hollywoodis Piirisildade majja, kui Avo viibis parasjagu komandeeringus ja Viivi oli hambaarsti juures. Nad asusid maja röövima, kuid kui Viivi Piirisild oodatust varem koju tuli, tapsid Sakaris ja Vaidla ta noahoopidega ning varastasid ta krediitkaardi, siis lendasid New Yorki. Nad vahistati augustis 1988, kui üritasid Kanadasse põgeneda.
Novembris 1990 toimunud kohtuprotsessil mõisteti Tauno Vaidlale 13-aastane vanglakaristus; Peeter Sakarias kuulutati algselt süüdimatuks ja saadeti vaimuhaiglasse. Peale aastast ravi kuulutati ta siiski süüdivaks ja algatati uus kohtuprotsess. Märtsis 1991 toimunud uuel kohtuprotsessil mõisteti Vaidla surma gaasikambri läbi. 4. novembril 1991 mõisteti surma ka Peeter Sakarias.
Märtsis 2005 otsustas California ülemkohus, et prokurör rikkus 1991. aastal ühe ja sama mõrva asjus eraldi peetud kohtuprotsessidel kohtupidamise head tava, kui esitas tapatöö kohta kaks eri versiooni. Sakariase surmaotsus muudeti ümber eluaegseks vangistuseks, kuid Vaidla surmaotsus jäi jõusse. Sakariasel avanes võimalus vabaneda peale California seadusemuudatust 2018. aastal, millega võis kurjategija, kes oli kuriteo sooritamise hetkel vähem kui 23-aastane, vabaneda peale 30-aastast vangistust.